SKRIFTLIG FORESPØRGSEL E-2457/01

af Camilo Nogueira Román (Verts/ALE) til Kommissionen

(11. september 2001)

Om: Arbejdsløshed og fattigdom i Den Europæiske Union

Da kommissær Anna Diamantopoulos for nogle måneder siden forelagde retningslinjerne for beskæftigelsen, sagde hun, at Den Europæiske Unions vigtigste mål er at undgå, at der opstår en ny klasse af fattige arbejdere, og at det var Kommissionens hensigt at opnå, at der skabes nye arbejdspladser af høj kvalitet. Imidlertid er der i den europæiske økonomi et fænomen, der forekommer både i de rigeste og i de mindst udviklede lande, nemlig at der samtidig med en stigende efterspørgsel efter højt kvalificerede arbejdstagere findes en strukturarbejdsløshed for unge, der søger deres første beskæftigelse, kvinder i al almindelighed, ældre og indvandrere. Den langvarige arbejdsløshed, som navnlig rammer disse grupper, udgør i Europa 45 % af den samlede arbejdsløshed. Alt dette er begyndelsen til en voksende strukturel fattigdom. Hvilken politik og hvilke budgetmidler anvendes der i Unionen til at bekæmpe og løse dette alvorlige fattigdomsproblem, som splitter det europæiske samfund?

Svar afgivet på Kommissionens vegne af Anna Diamantopoulou

(19. oktober 2001)

Fællesskabet støtter hovedsagelig medlemsstaternes bestræbelser på at bekæmpe fattigdom som følge af langtidsledighed og udstødelse fra arbejdsmarkedet ved hjælp af følgende tre instrumenter:

- Den europæiske beskæftigelsesstrategi og retningslinjerne for beskæftigelsen, som lægger vægt på, at det er nødvendigt at skabe et rummeligt arbejdsmarked ved hjælp af en politik, som fremmer beskæftigelsesegnethed og er skræddersyet til særlige behov, som skaber hensigtsmæssige beskæftigelsesmuligheder for dem, der har sværest ved at få adgang til arbejdsmarkedet i almindelighed, og som søger at forene arbejde og familie på en bedre måde.

- Den Europæiske Socialfond og fællesskabsinitiativet EQUAL:

- Den Europæiske Socialfond (ESF) sigter sammen med de øvrige strukturfonde på at fremme større økonomisk og social samhørighed i hele Unionen. Der gøres hovedsagelig en indsats for at reducere forskellen på indkomst og beskæftigelsesmuligheder regioner og persongrupper imellem. ESF-programmerne for 2000-2006 investerer ca. 60 000 mio. EUR i menneskelige ressourcer som led i moderniseringen og reformen af de europæiske arbejdsmarkeder.

ESF-forordningen(1) beskriver de fem politikområder, hvor ESF har til hensigt at gøre en indsats for at støtte udviklingen af arbejdsmarkedet og de menneskelige ressourcer. Et af disse politikområder sigter mod fremme af lige muligheder for alle til at komme ind på arbejdsmarkedet og lægger særlig vægt på at integrere marginalgrupper i økonomien og samfundet. Støtten omfatter foranstaltninger, som tager sigte på at give udvidet afgang til uddannelses- og beskæftigelsesmuligheder og sikre lige adgang for alle til informationssamfundets faciliteter og fordele. I perioden 2000-2006 vil der blive tildelt over 9 000 mio. EUR til dette politikområde via ESF. I Portugal anvendes ca. 16 % af det samlede ESF-budget, svarende til 700 mio. EUR, til at hjælpe med at bekæmpe og forebygge social udstødelse.

Fællesskabsinitiativet EQUAL indgår også som led i Fællesskabets bestræbelser på at sikre flere og bedre arbejdspladser, som ingen formenes adgang til. EQUAL vil undersøge, hvordan man på nye måder kan tackle den diskrimination og ulighed, som beskæftigede og arbejdssøgende oplever. Fællesskabets bidrag beløber sig til 2 847 mio. EUR i perioden 2000-2006.

Den åbne koordinationsmetode i indsatsen for social integration, som har udmøntet sig i toårige handlingsplaner til bekæmpelse af fattigdom og social udstødelse (nationale handlingsplaner for integration) i alle medlemsstaterne fra 2001 og fremover, sammen med udveksling af erfaringer på fællesskabsniveau. Processen omfatter udarbejdelse af sammenlignelige indikatorer og vil blive fremmet med et femårigt program, som Kommissionen lancerer i januar 2002 med et budget på 75 mio. EUR. De nationale handlingsplaner for integration giver de enkelte medlemsstater mulighed for at tilrettelægge en mere integreret politik til bekæmpelse af fattigdom og social udstødelse med henblik på at nå de fælles målsætninger, som blev fastsat på dette område af Det Europæiske Råd i Nice den 7.-9. december 2000. De nationale handlingsplaner for integration støtter også medlemsstaternes bestræbelser på at forstærke virkningen af ESF- og EQUAL-aktioner, som tager sigte på at fremme integration i samfundet og på arbejdsmarkedet.

(1) Europa-Parlamentets og Rådets forordning (EF) nr. 1784/1999 af 12. juli 1999 om Den Europæiske Socialfond, EFT L 213 af 13.8.1999.